CELEX: 32012D0116
Language: lt
Date: 2012-02-22 00:00:00
Title: 2012/116/ES: 2012 m. vasario 22 d. Komisijos įgyvendinimo sprendimas, kuriuo leidžiama laikinai prekiauti Triticum durum Desf. rūšies Marialva veislės sėkla, neatitinkančia Tarybos direktyvos 66/402/EEB reikalavimų dėl maksimalaus kviečių ( Triticum aestivum L.) sėklų kiekio (pranešta dokumentu Nr. C(2012) 1114)

24.2.2012   
            
            
               LT
            
            
               Europos Sąjungos oficialusis leidinys
            
            
               L 52/26
            
         KOMISIJOS ĮGYVENDINIMO SPRENDIMAS
   2012 m. vasario 22 d.
   kuriuo leidžiama laikinai prekiauti Triticum durum Desf. rūšies Marialva veislės sėkla, neatitinkančia Tarybos direktyvos 66/402/EEB reikalavimų dėl maksimalaus kviečių (Triticum aestivum L.) sėklų kiekio
   (pranešta dokumentu Nr. C(2012) 1114)
   (2012/116/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla (1), ypač į jos 17 straipsnio 1 dalį,
   kadangi:
   
               (1)
            
            
               „sertifikuotos sėklos“ kategorijos antrosios reprodukcijos Marialva veislės kietųjų kviečių (Triticum durum Desf.) sėklos, kuri tinkama šalies gamtos sąlygomis ir atitinka Direktyvos 66/402/EEB reikalavimus dėl maksimalaus kviečių (Triticum aestivum L.) sėklų kiekio, Portugalijoje stinga, todėl negalima patenkinti šios valstybės narės poreikių;
            
         
               (2)
            
            
               tokios sėklos poreikio negalima patenkinti iš kitų valstybių narių arba trečiųjų šalių gauta sėkla, atitinkančia visus Direktyvoje 66/402/EEB nustatytus reikalavimus;
            
         
               (3)
            
            
               todėl Portugalijai turėtų būti leista išduoti leidimus iki 2012 m. vasario 29 d. prekiauti šios veislės sėkla, laikantis ne tokių griežtų, kaip taikomi sertifikuotai antrosios reprodukcijos sėklai, reikalavimų ir neviršijant maksimalaus 130 tonų kiekio;
            
         
               (4)
            
            
               be to, kitoms valstybėms narėms, galinčioms tiekti Portugalijai šios veislės sėklą, neatsižvelgiant į tai, ar ji buvo išauginta valstybėje narėje ar trečiojoje šalyje, turėtų būti leista išduoti leidimus prekiauti tokia sėkla;
            
         
               (5)
            
            
               Portugalija turėtų imtis koordinavimo veiklos ir užtikrinti, kad bendras sėklos, kuria leidžiama prekiauti pagal šį sprendimą, kiekis neviršytų maksimalaus šiuo sprendimu nustatyto kiekio;
            
         
               (6)
            
            
               šiame sprendime nustatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Leidžiama Sąjungoje prekiauti „sertifikuotos sėklos“ kategorijos antrosios reprodukcijos Marialva veislės kietųjų kviečių (Triticum durum Desf.) sėkla, neatitinkančia Direktyvos 66/402/EEB II priedo 2 punkto A papunktyje išdėstytų reikalavimų dėl maksimalaus kviečių (Triticum aestivum L.) sėklų kiekio.
   Tačiau maksimalus leidžiamas kviečių (Triticum aestivum L.) sėklų kiekis pirmojoje pastraipoje nurodytų kietųjų kviečių (Triticum durum Desf.) sėkloje yra 45 sėklos svorio, nurodyto Direktyvos 66/402/EEB III priedo ketvirtoje skiltyje, mėginyje.
   Leidžiamas bendras kiekis yra ne didesnis kaip 130 tonų, leidimas galioja iki 2012 m. vasario 29 d.
   2.   Oficiali etiketė turi atitikti Direktyvoje 66/402/EEB nustatytus ženklinimo reikalavimus, be to, joje turi būti nurodyta, kad sėkla neatitinka šios direktyvos II priedo 2 punkto A papunkčio reikalavimų dėl maksimalaus kviečių (Triticum aestivum L.) sėklų kiekio.
   2 straipsnis
   1.   Visi tiekėjai, norintys tiekti rinkai 1 straipsnyje nurodytą sėklą, prašo valstybės narės, kurioje jie yra įsisteigę ar į kurią jie importuoja, leidimo. Prašyme nurodomas sėklos kiekis, kurį tiekėjas pageidauja tiekti rinkai.
   2.   Atitinkama valstybė narė tiekėjui išduoda 1 straipsnyje nurodytą leidimą tiekti sėklą rinkai, išskyrus atvejus, kai:
   
               a)
            
            
               yra pakankamai įrodymų, leidžiančių abejoti, ar tiekėjas gali tiekti rinkai tokį sėklos kiekį, dėl kurio jis prašo leidimo;
            
         
               b)
            
            
               atsižvelgiant į 3 straipsnio trečioje pastraipoje nurodytą koordinuojančios valstybės narės pateiktą informaciją, suteikus leidimą bus viršytas 1 straipsnio 1 dalyje nurodytas bendras maksimalus sėklos kiekis.
            
         Dėl b punkto, jei atsižvelgiant į bendrą maksimalų kiekį būtų leidžiama prekiauti tik tam tikra prašyme nurodyto kiekio dalimi, susijusi valstybė narė tiekėjui gali leisti rinkai tiekti tą mažesnį kiekį.
   3 straipsnis
   Taikydamos šį sprendimą, valstybės narės viena kitai teikia administracinę pagalbą.
   Portugalija veikia kaip koordinuojanti valstybė narė ir užtikrina, kad sėklos, kuria pagal šį sprendimą valstybėms narėms leidžiama prekiauti Sąjungoje, kiekis neviršytų bendro maksimalaus sėklos kiekio, nurodyto 1 straipsnio 1 dalyje.
   Visos 2 straipsnyje nurodytą prašymą gavusios valstybės narės nedelsdamos praneša koordinuojančiai valstybei narei apie paraiškoje nurodytą kiekį. Koordinuojanti valstybė narė nedelsdama informuoja tą valstybę narę apie tai, ar suteikus leidimą nebus viršytas maksimalus kiekis.
   4 straipsnis
   Valstybės narės nedelsdamos praneša Komisijai ir kitoms valstybėms narėms apie kiekį, kuriuo jos leido prekiauti pagal šį sprendimą.
   5 straipsnis
   Šis sprendimas skirtas valstybėms narėms.
   
      Priimta Briuselyje 2012 m. vasario 22 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL 125, 1966 7 11, p. 2309/66.